आरोपी ने रायपुर आकर पार्सल किया था बम, टारगेट थी मां, बेटा आ गया था चपेट में

रायपुर। फरवरी में पार्सल बम विस्फोट होने से दूल्हे की मौत मामले में रायपुर पुलिस ने बुधवार को एक अहम खुलासा किया है। पुलिस के मुताबिक आरोपी खुद ही बम को पार्सल करने रायपुर ट्रेन से आया था। स्काई किंग कोरियर में बम पार्सल करने के बाद ट्रेन से बलांगीर लौट गया था। उसकी मंशा दूल्हे की मां को मारने की थी। उसकी साजिश के तहत कोरियर 23 फरवरी को शादी के दिन पहुंचना था पर वो दो दिन लेट पहुंचा।

- पुलिस के अनुसार दूल्हा सौम्य शेखर साहू की मां संयुक्ता साहू ओडिशा के बलांगीर के पाटनागढ़ विज्ञान विकास कॉलेज में पांच महीना पहले प्राचार्य बनी है। उनके पहले कुंजी लाल प्राचार्य थे। उन्हें ही हटाकर संयुक्ता को प्राचार्य बनाया गया है। प्राचार्य बनने के बाद संयुक्ता ने पुरानी फाइलें खोल दी। उसमें बहुत सी गड़बड़ियां मिली थी। कुंजी लाल को डर था कि उसकी गड़बड़ियां उजागर न हो जाएं। इसलिए उसने संयुक्ता काे मारने की साजिश रची थी।

- वह मौके की ताक में था। उसे पता चला कि संयुक्ता के बेटे सौम्य शेखर की शादी है। तब उसने पार्सल बम भेजने की योजना बनाई। वह शादी के दौरान विस्फोट करना चाहता था। ताकि संयुक्ता भी चपेट में आ जाए। इसलिए उसने तोहफे के तौर पर बम भेजा था, लेकिन पार्सल देर से पहुंचा।

ऐसे रची साजिश

- प्रारंभिक जांच में पता चला है कि कुंजीलाल खुद यू-ट्यूब पर बम बनाने का वीडियो देखता था। उसके लैपटॉप पर एक दर्जन से ज्यादा बम बनाने के वीडियो मिले हैं। पुलिस को शक है कि कुंजीलाल ने ही बम बनाया होगा। उसके घर से भी विस्फोट सामान मिला है। हालांकि वह कबूल नहीं कर रहा है। कुंजीलाल अंग्रेजी का प्रोफेसर था।